Document ID: /roh_data/filtered/fineweb-2-filterrobots_roh.jsonl.gz/37776

«Spiritualität und Spiritual Care» uschia sa numna il curs ch’il BGS porscha davent dal november 2017. Entaifer in mez onn duain tgirunzas e tgirunzs emprender co nizzegiar spiritualitad en lur lavur da mintgadi.
Finamira dal curs è tenor la manadra dal curs Margret Kiechler Fenzl da sensibilisar tgirunzas e tgirunzs sin la tematica da la spiritualitad en la tgira. Els duajan emprender da chattar e nizzegiar resursas spiritualas tar pazients u persunas attempadas. Resursas spiritualas pon per exempel esser la natira, la cardientscha, concarstgauns u era in animal da chasa.
Tgirunzas e tgirunzs n'èn nagins spirituals
La spiritualitad vegn era suenter quest curs a restar mo ina pitschna part da la lavur da tgirunzs e tgirunzas. Els duain dentant era pudair nizzegiar la spiritualitad per sustegnair ils pazients, e lavurar ensemen cun spirituals u plevons. Il curs duai promover la lavur e la chapientscha tranter quels teams.
Tenor Margret Kiechler Fenzl saja per exempel pussaivel ch’in pazient haja ina meglra relaziun tar sia tgirunza, e veglia uschia per exempel pratitgar cun quella tscherts rituals spirituals. Quai po per exempel esser far in’uraziun u er far ina spassegiada.